text: Byrådskandidat trodser plakatforbud
  14 november 2013 kl. 16.51
  Kim Eskesen, kandidat til byrådet i Esbjerg for Socialdemokratiet fik afslag på at hænge plakater op med Stemmer på Kanten. Men nu hænger han 50 plakater op alligevel.
  Stemmer på Kanten vil have de socialt udsatte til stemmeurnerne til kommunal- og regionsrådsvalget den 19. november. Det budskab vil han gerne sprede på valgplakater, men Esbjerg Kommune mener, det strider imod deres regler om opsætning af valgplakater.
  - Stemmer på Kantens plakater overholder ikke retningslinjerne for valgplakater. Derfor skal kommunen fjerne dem, hvis de ser dem. Og det kan blive en dyr omgang for personen, der har sat dem op, siger Claus Tobiasen, fagkoordinator i vejdrift i Esbjerg Kommune til TV SYD.
  Byrådskandidaten Kim Eskesen er uenig.
  - Jeg vil påstå, at plakaterne overholder alle retningslinjer både med hensyn til størrelseskrav og valgagitation.
  Derfor har Kim Eskesen valgt at sætte 50 plakater op på trods af kommunens afslag.
  - Jeg synes, det er vigtigt, at der er nogen, der taler for den her befolkningsgruppe. I Esbjerg har vi blandt andet haft en stigning i hjemløse, og deres stemme skal også høres, siger byrådskandidat Kim Eskesen til TV SYD.
  Læs Esbjergs Kommunes regler for valgplakater her
  læs om Stemmer på Kanten her
  FAKTA
  Vejloven § 103 a. Ved valgplakater forstås valgagitatoriske meddelelser på en vejrbestandig plade, der ikke er større end 0,8 m2.kilde: retsinformation.dk
  
  